DA Den Europæiske Unions Tidende L 63/25

KOMMISSIONENS BESLUTNING

af 8. marts 2005

om fjerde ændring af beslutning 2004/122/EF om visse beskyttelsesforanstaltninger mod aviær influenza i en række lande i Asien

(meddelt under nummer K(2005) 521)

(EØS-relevant tekst)

(2005/194/EF)

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Fællesskab,

under henvisning til Rådets direktiv 91/496/EØF af 15. juli 1991 om fastsættelse af principperne for tilrettelæggelse af veterinærkontrollen for dyr, der føres ind i Fællesskabet fra tredjelande, og om ændring af direktiv 89/662/EØF, 90/425/EØF og 90/675/EØF (1), særlig artikel 18, stk. 7,

under henvisning til Rådets direktiv 97/78/EF af 18. december 1997 om fastsættelse af principperne for tilrettelæggelse af veterinærkontrollen for tredjelandsprodukter, der føres ind i Fællesskabet (2), særlig artikel 22, stk. 6, og

ud fra følgende betragtninger:

(1) Kommissionens beslutning 2004/122/EF (3) blev vedtaget som en reaktion på udbrud af aviær influenza i en række lande i Asien, herunder Japan og Sydkorea.

(2) Japan og Sydkorea har forelagt deres endelige rapport om situationen med hensyn til aviær influenza på deres område og om de foranstaltninger, der er truffet til at bekæmpe sygdommen, for Verdensorganisationen for Dyresundhed (Det Internationale Kontor for Epizootier (OIE)). Endvidere har Japan og Sydkorea erklæret sig fri for aviær influenza og sendt oplysninger om dyresundhedssituationen til Kommissionen med en anmodning om ændring af beslutning 2004/122/EF i overensstemmelse hermed. Beskyttelsesforanstaltningerne, der blev vedtaget ved beslutning 2004/122/EF for disse lande, bør derfor ikke længere finde anvendelse.

(3) Betingelserne for import af levende fugle, bortset fra fjerkræ, er fastsat i Kommissionens beslutning 2000/666/EF (4), og disse regler finder således også anvendelse på Japan og Sydkorea. Levende fugle, bortset fra fjerkræ, skal blandt andet have været anbragt i karantæne og testet for aviær influenza.

(4) På baggrund af sygdomssituationen i Cambodja, Kina, Indonesien, Laos, Malaysia, Pakistan, Thailand og Vietnam er det nødvendigt yderligere at forlænge varigheden af beskyttelsesforanstaltninger vedrørende disse lande som fastsat i beslutning 2004/122/EF.

(5) De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed —

VEDTAGET FØLGENDE BESLUTNING:

Artikel 1

I beslutning 2004/122/EF foretages følgende ændringer:

1) Artikel 3 affattes således: »Artikel 3 Medlemsstaterne suspenderer import fra Malaysia af: — råt foder til selskabsdyr og uforarbejdede fodermidler, der indeholder dele af fjerkræ, og — konsumæg og ubehandlede jagttrofæer af alle fugle.«

2) Artikel 4, stk. 1, affattes således: »Artikel 4 1. Medlemsstaterne suspenderer import fra Cambodja, Folkerepublikken Kina inklusive Hong Kong, Indonesien, Laos, Malaysia, Pakistan, Thailand og Vietnam af: — uforarbejdede fjer og fjerdele og — »levende fugle, bortset fra fjerkræ« som defineret i beslutning 2000/666/EF, herunder fugle, der ledsager deres ejere (selskabsdyr).«

3) I artikel 7 ændres datoen »31. marts 2005« til »30. september 2005«.

Artikel 2

Medlemsstaterne ændrer deres importforanstaltninger for at bringe dem i overensstemmelse med denne beslutning, og de sørger for, at de vedtagne foranstaltninger øjeblikkeligt offentliggøres på passende vis. De underretter straks Kommissionen herom.

Artikel 3

Denne beslutning er rettet til medlemsstaterne.

Udfærdiget i Bruxelles, den 8. marts 2005. På Kommissionens vegne Markos KYPRIANOU Medlem af Kommissionen

(1) EFT L 268 af 24.9.1991, s. 56. Senest ændret ved tiltrædelsesakten af 2003.

(2) EFT L 24 af 30.1.1998, s. 9. Senest ændret ved Europa-Parlamentets og Rådets forordning (EF) nr. 882/2004 (EUT L 165 af 30.4.2004, s. 1).

(3) EUT L 36 af 7.2.2004, s. 59. Senest ændret ved beslutning 2004/851/EF (EUT L 368 af 15.12.2004, s. 48).

(4) EFT L 278 af 31.10.2000, s. 26. Senest ændret ved beslutning 2002/279/EF (EFT L 99 af 16.4.2002, s. 17).